**Konkursa “Gada sporta skolotājs”**

**NOLIKUMS**

1. Konkursa “Gada sporta skolotājs” (turpmāk – konkurss) mērķis – popularizēt sporta skolotāja nozīmi veselīgas un fiziski aktīvas jaunās paaudzes izglītošanas un daudzpusīgas personības attīstības procesā.

2. Konkursa uzdevumi:

2.1. veicināt sporta skolotāju radošo darbību sporta stundas satura veidošanā ar mērķi veicināt izglītojamo pozitīvu attieksmi pret iesaisti fiziskajās aktivitātēs;

2.2. veicināt sporta skolotāju spējas nodrošināt mācību priekšmeta *Sports* standartā paredzēto prasmju apgūšanu izglītojamajiem interesantā un saistošā veidā attīstību;

2.3. rosināt sporta skolotāju vēlmi iepazīties ar jaunākajām izglītības aktualitātēm;

2.4. veidot pozitīvu attieksmi pret fiziskajām aktivitātēm un motivēt izglītojamos iesaistīties tajās;

2.5. paaugstināt sporta skolotāja prestižu;

2.6. noteikt profesionālāko sporta skolotāju valstī 2019. gadā.

3. Konkursu organizē Izglītības un zinātnes ministrija.

4. Pieteikumu dalībai konkursā iesniegšana:

4.1. dalībai konkursā izglītības iestādes profesionālākos sporta skolotājus (turpmāk – skolotājs) var pieteikt (turpmāk – pieteicējs):

4.1.1. katra novada un pilsētas izglītības pārvalde vai departaments;

4.1.2. valsts vai pašvaldības dibinātās vispārējās pamatizglītības, vispārējās vidējās izglītības vai profesionālās vidējās izglītības iestādes (turpmāk – izglītības iestādes) direktors vai direktora vietnieks mācību darbā;

4.1.3.  pats skolotājs;

4.2. pieteikumus dalībai konkursā līdz 2019. gada 20. novembrim iesniedz elektroniski uz adresi sports@izm.gov.lv, izmantojot anketu (1. pielikums) (turpmāk – pieteikums). Pieteikumā norāda šādu informāciju:

4.2.1. informāciju par pieteicēju – vārds, uzvārds, ieņemamais amats, kontakttālrunis (aizpilda pieteicējs);

4.2.2. informāciju par skolotāju – vārds, uzvārds, izglītības iestāde, kuru pārstāv skolotājs, īss skolotāja pieteikšanas dalībai konkursā motivācijas apraksts (līdz 500 rakstu zīmēm) (aizpilda pieteicējs);

4.2.3. skolotāja dzīves gājuma aprakstu (CV), ietverot profesionālās darbības aprakstu (aizpilda skolotājs):

4.2.3.1. vārds, uzvārds, dzimšanas gads, kontakttālrunis, e–pasta adrese;

4.2.3.2. izglītība (izglītības iestāde, gads, iegūtā kvalifikācija);

4.2.3.3. papildizglītība, tai skaitā pedagoga profesionālā pilnveide (2017.–2019.gadā);

4.2.3.4. darba pieredze (izglītības iestāde, periods);

4.2.3.5. darbība metodiskajās apvienībās (skolas, pilsētas/novada, valsts) (2017.–2019.gadā), sadarbība ar Izglītības un zinātnes ministriju un Valsts izglītības satura centru;

4.2.3.6. kontaktstundu skaits (nedēļā) katrā no klasēm, kurās skolotājs strādā, un kopējais stundu skaits (nedēļā);

4.2.3.7. organizētās ārpusstundu un ārpusskolas fiziskās aktivitātes (2017.–2019.gadā);

4.3. Pieteikumam var pievienot papildu informāciju (piemēram, skolotāja izstrādātos metodiskos materiālus, par skolotāju sniegtās rekomendācijas).

5. Konkursa vērtēšanas kritēriji:

5.1. konkursa pirmajā kārtā konkursa vērtēšanas komisija izskata šā nolikuma 4. punktā noteiktajā kārtībā iesniegtos pieteikumus, un izvērtē tos atbilstoši šā nolikuma 2. pielikumā noteiktajiem kritērijiem. Pieteikumi, kas neatbilst šā nolikuma 4. punktā noteiktajām prasībām, netiek izskatīti;

5.2. konkursa otrajā kārtā pēc šā nolikuma 3. pielikumā noteiktajiem kritērijiem konkursa vērtēšanas komisija izvērtē konkursa otrās kārtas dalībnieka sporta stundas vadīšanu klātienē vienā no Rīgas vidējās izglītības iestādēm.

6. Konkursa vērtēšanas kārtība:

6.1. konkursa pirmajā kārtā katrskonkursa vērtēšanas komisijas loceklis izskata katru pieteikumu, piešķirot punktus saskaņā ar šā nolikuma 2. pielikumā noteiktajiem kritērijiem. Punkti tiek summēti, aprēķināts vidējais punktu skaits un seši dalībnieki ar lielāko vidējo punktu skaitu tiek izvirzīti konkursa otrajai kārtai;

6.2. trīs dienas pirms konkursa otrās kārtas dalībniekiem, kuri izvirzīti dalībai konkursa otrajā kārtā, Izglītības un zinātnes ministrijas kontaktpersona paziņo klasi, kurai būs jāvada sporta stunda, stundas tēmu un skolā pieejamā inventāra sarakstu (dalībniekam ir tiesības stundā izmantot savu inventāru). Atbilstoši tam dalībnieks izvirza stundas mērķi, konkrētus stundā veicamos uzdevumus un izglītojamā sasniedzamo rezultātu, noformē minēto informāciju rakstiski, izdrukā 8 (astoņos) eksemplāros un, ierodoties uz konkursa otro kārtu, iesniedz konkursa vērtēšanas komisijai;

6.3. otrās kārtas dalībnieka vadīto sporta stundu katrskonkursa vērtēšanas komisijas loceklis vērtē, piešķirot punktus pēc šā nolikuma 3. pielikumā noteiktajiem kritērijiem. Punkti tiek summēti, un aprēķināts vidējais punktu skaits. Lielākā vidējā punktu skaita ieguvējs saņem pasākuma “Latvijas Gada balva sportā 2019” organizatoru dāvātu piemiņas balvu nominācijā “Gada sporta skolotājs”;

6.4. vienāda vidējā punktu skaita gadījumā noteicošais ir vērtēšanas komisijas priekšsēdētāja viedoklis.

7. Konkursa uzvarētājs:

7.1. saņem pasākuma “Latvijas Gada balva sportā 2019” organizatoru dāvātu piemiņas balvu nominācijā “Gada sporta skolotājs”, kas tiek pasniegta pasākuma “Latvijas Gada balva sportā 2019” apbalvošanas pasākumā, kas notiks 2019. gada 27. decembrī;

7.2. apņemas iesaistīties Izglītības un zinātnes ministrijas un tās padotības iestāžu rīkotajos tematiski atbilstošajos pasākumos.